Un bărbat a turnat din proprie inițiativă câțiva metri de asfalt pe strada Tineretului, care nu se află pe lista de asfaltări de anul acesta, pentru că sunt programate alte lucrări. Primăria nu știe ce va face cu peticul de bitum, scrie Ziarul de Bacău.
"În prezent se desfășoară lucrări de reparare a asfaltului pe mai multe străzi din cartierul CFR. Strada Tineretului nu face parte din comanda făcută către firma de construcții pentru asfaltare, aici urmând să se execute intervenții asupra infrastructurii de apă și canalizare. În schimb urmează să refacem stratul de balast. Unul dintre angajații firmei a luat decizia de a folosi materialul rămas de la asfaltările de pe alte străzi pentru a umple gropile mai adânci. Urmează să decidem dacă le vom cere să îl scoată", a declarat Andreea Negru, purtător de cuvânt al Primăriei Bacău.
Zilele acestea au circulat pe rețelele de socializare mai multe fotografii de pe strada Tineretului din municipiul Bacău. Într-o fotografie se poate observa cum este asfaltată doar o porțiune de numai câțiva de metri.